## La Generalitat i l’Ajuntament de Castelló avancen en la finalització de la ronda Oest amb una inversió de 46 milions i acorden l’expansió del TRAM fins a les platges

*** El conseller Vicente Martínez Mus i l’alcaldessa Begoña Carrasco han presidit una reunió de treball per al desenrotllament de projectes clau per a la ciutat
* El titular de Medi Ambient anuncia un augment d’inversions de l’EPSAR fins als 3,3 milions d’euros per a millorar la xarxa de sanejament en les partides de Ramell, Canet, Coscollosa, la Font de la Reina i Magdalena**

El conseller Vicente Martínez Mus i l’alcaldessa de Castelló, Begoña Carrasco, han mantingut una reunió per a avançar en la finalització de la ronda Oest, que es materialitzarà amb una inversió de 46 milions, i en la qual també s’ha acordat l’expansió del TRAM fins a les platges del municipi.

Així ho han confirmat el conseller i l’alcaldessa després de la trobada en la qual han participat el secretari autonòmic d’Infraestructures i Transports, Vicente Dómine; el secretari autonòmic de Medi Ambient i Territori, Francisco Javier Sendra; la directora general d’Infraestructures i Projectes Urbans, María José Martínez; el director general d’Urbanisme, Paisatge i Avaluació Ambiental, Miguel Ángel Ivorra, i el gerent de l’EPSAR, José Aparicio. Per part de l’Ajuntament de Castelló han assistit el primer tinent d’alcalde i regidor d’Urbanisme i Servicis Municipals, Sergio Toledo; el regidor Mobilitat i Medi Ambient, Cristian Ramírez, i la regidora de Turisme, Arantxa Miralles.

El conseller Vicente Martínez Mus ha destacat “el clima de col·laboració” entre les dos institucions i ha assegurat que tant l’Ajuntament de Castelló com la Generalitat disposen ja de les respectives assignacions pressupostàries per a avançar en la finalització de la ronda de Circumval·lació, “desenterrant així un projecte que ha passat dos legislatures oblidat en els calaixos”, ha remarcat el titular d’Infraestructures.

En concret, l’Ajuntament aportarà 4,5 milions d’euros enguany i es compromet a una aportació global de 9 milions per a les expropiacions i la redacció del projecte. Per la seua part, la Conselleria invertirà 37,32 milions que aniran destinats a l’execució de les obres.

**Compromís amb el transport públic**

En la trobada també s’ha acordat l’expansió del TRAM fins a les platges de Castelló i la reforma de l’avinguda Ferrandis Salvador, els treballs de la qual començaran una vegada finalitze la temporada estival.

Martínez Mus ha recordat el compromís de la Generalitat amb el transport públic i ha assenyalat que en estos moments hi ha quatre nous vehicles en proves que s’incorporaran a la flota en els pròxims mesos. “El nostre objectiu és que hi haja un TRAM ampliat, modern i eficaç i treballem en col·laboració perquè siga una realitat #al més prompte possible”, ha destacat el conseller.

El titular d’Infraestructures també ha anunciat l’inici del contracte per a la instal·lació de punts de càrrega i parades en el tram Grau-Aeròdrom, “els treballs del qual començaran esta mateixa setmana”.

Per la seua part, Begoña Carrasco ha posat de manifest “la disposició, la disponibilitat, l’eficiència, l’eficàcia, el treball conjunt entre l’Ajuntament i la Conselleria”. “A diferència d’abans, que hi havia diversos governs a l’Ajuntament, a pesar que deien que n’eren només un, i diversos governs també en la Conselleria, ara hi ha un sol govern treballant de manera coordinada i de manera conjunta des de l’inici per a tirar avant els projectes beneficiosos per a tota la comunitat i, en el nostre cas, per a la ciutat”, ha insistit.

Així mateix, ha agraït la sensibilitat tant del conseller Martínez Mus com de la resta del Consell i ha assegurat que “s’obri una nova etapa de relacions entre el Govern Valencià i l’Ajuntament en la qual es torna a situar Castelló en el mapa de l’arribada de més inversions per a projectes clau i estratègics per a la ciutadania”.

**Infraestructures hidràuliques i Marjaleria**

El titular de Medi Ambient ha confirmat també un augment del pressupost de l’EPSAR dedicat al municipi que implicarà passar d’unes inversions de 2,4 milions d’euros a 3,3 per a l’ampliació i millora de la xarxa de sanejament en les partides de Ramell, Canet, Coscollosa, la Font de la Reina i Magdalena.

En relació amb la millora de l’urbanisme en la zona de la Marjaleria, tant la Conselleria com l’Ajuntament de Castelló han insistit en la necessitat de compatibilitzar les qüestions urbanístiques i la seguretat jurídica “per a trobar solucions que garantisquen els millors servicis públics per als veïns, com la il·luminació o els asfaltats en esta part del terme municipal”.

Un altre dels assumptes abordats ha sigut la posada en marxa del Pla d’explotació de platges per a l’any que ve, en el qual les dos administracions han acordat iniciar els treballs per a tindre un full de ruta conjunt de les platges per a l’any que ve.

Fecha: 29/07/2024